2. ปัจจัยความเสี่ยง

2.1 ความเสี่ยงด้านการตลาด

ตลาดส่งออกผลิตภัณฑ์เครื่องใช้ในครัวเรือนที่ทำจากเมลามีนมีการแข่งขันพอสมควร
โดยเฉพาะคู่แข่งจากประเทศจีน
แม้ว่าคุณภาพสินค้าโดยรวมจากประเทศจีนจะด้อยกว่าคุณภาพสินค้าของ บริษัทฯ
แต่ก็มีผู้ประกอบการบางรายที่พยายามพัฒนาศักยภาพด้านการผลิตให้สูงขึ้นและนำเสนอสินค้าเมลามีนที่มีคุณภาพใกล้เคียงกับของบริษัทฯ
ประกอบกับการสนับสนุนการส่งออกจากรัฐบาลจีนในรูปแบบต่างๆ
ทำให้ผลิตภัณฑ์เครื่องใช้ในครัวเรือนของบริษัทฯต้องประสบการแข่งขันมากขึ้นและสูญเสียส่วนแบ่งทางการตลาดในตลาดที่ยังมิได้คำนึงถึงคุณภาพสินค้าเป็นหลัก
ซึ่งบริษัทฯได้วางแนวทางรองรับความเสี่ยงดังนี้

1.  จัดหาแหล่งวัตถุดิบที่สามารถจัดส่งวัตถุดิบที่มีราคาเหมาะสมเพื่อผลิตสินค้าเมลามีนที่มีคุณภาพตามมาตรฐานของแต่ละประเทศ
    อีกทั้งร่วมพัฒนาวัตถุดิบกับผู้ผลิตเพื่อให้วัตถุดิบมีความเหมาะสมกับเทคโนโลยีการผลิตและผลิตภัณฑ์ของบริษัทฯมากขึ้น

2.  ปรับปรุงประสิทธิภาพการผลิต โดยการลงทุนด้านเทคโนโลยีที่ทันสมัย
    ตลอดจนพัฒนาระบบการทำงาน เพื่อให้สินค้าเมลามีนมีต้นทุนลดลง

3.  ขยายการส่งออกไปประเทศที่มีข้อตกลงการค้าเสรี (FTA)
    ซึ่งมีภาษีศุลกากรสำหรับการนำเข้าที่ต่ำ ได้แก่ กลุ่มประเทศอาเซียน เกาหลี จีน อินเดีย ญี่ปุ่น
    ออสเตรเลีย และนิวซีแลนด์

4.  ขยายฐานลูกค้าอย่างต่อเนื่อง โดยการขยายตลาดสู่ประเทศต่างๆ
    ในกลุ่มประเทศยุโรปตะวันออก, แอฟริกา และอเมริกาใต้
    บริษัทฯสามารถส่งออกไปยังประเทศต่างๆ ได้แล้วมากกว่า 100 ประเทศทั่วโลก

5.  เพิ่มความหลากหลายของสินค้า และเสนอขายสินค้าตามรูปแบบ มาตรฐาน
    และลักษณะการใช้งานตามที่ลูกค้าต้องการ

6.  พัฒนารูปทรงผลิตภัณฑ์ให้มีความเหมาะสมต่อการใช้งานที่หลากหลายมากขึ้น
    และออกแบบลวดลายใหม่ๆ ให้มีความทันสมัยและตรงความต้องการของลูกค้าอยู่เสมอ

7.  ขยายฐานการตลาดในประเทศเวียดนาม
    ซึ่งมีศักยภาพทั้งด้านการเติบโตทางเศรษฐกิจที่ต่อเนื่องและจำนวนประชากร
    โดยผ่านช่องทางการจัดจำหน่ายขายส่ง ขายปลีกผ่านร้านค้า Hypermarket และ Modern
    Trade ตลอดจนลูกค้าสถาบัน ได้แก่ โรงแรม ภัตตาคาร ร้านอาหารต่างๆ เป็นต้น นอกจากนี้
    ด้วยความได้เปรียบทางด้านค่าจ้างและจำนวนแรงงาน
    ทำให้บริษัทฯมีโอกาสที่จะพัฒนาและขยายฐานการผลิตในประเทศเวียดนามเพื่อรองรับการขยายตัวของความต้องการสินค้าของตลาดในแถบเอเชียตะวันออกเฉียงใต้
    และเอเชียตะวันออก

8.  สร้างฐานการตลาดที่มั่นคงในประเทศอินเดียผ่านช่องทางผู้จัดจำหน่ายหลายราย
    และจัดตั้งฐานการผลิตในประเทศอินเดียเพื่อรองรับกับการขยายตัวของตลาดและความต้องการสินค้าของกลุ่มประเทศในแถบเอเชียใต้และตะวันออกกลางที่มีมากขึ้น

9.  ผลักดันการส่งออกไปยังตลาดที่มีกำลังซื้อและเน้นสินค้าที่มีคุณภาพ เช่น ตลาดตะวันออกกลาง
    เอเชียใต้และยุโรป เป็นต้น

10. ทำกิจกรรมทางการตลาดและส่งเสริมการขายเพื่อเสริมสร้างตราสินค้าอย่างต่อเนื่อง

11. ประชาสัมพันธ์ให้ลูกค้ามีความรู้ความเข้าใจในตัวสินค้ามากขึ้น
    และทราบถึงอันตรายจากการใช้สินค้าเมลามีนที่ไม่มีคุณภาพที่นำสารที่เป็นอันตรายต่อร่างกายมาเป็นส่วนผสมในการผลิต

12. พัฒนาและปรับปรุงสินค้าเพื่อความเป็นมิตรกับสิ่งแวดล้อม

ส่วนตลาดภายในประเทศ ซึ่งมีคู่แข่งในธุรกิจประเภทเดียวกันจำนวนหนึ่ง
และมีการนำเข้าสินค้าราคาถูกจากต่างประเทศ
บริษัทฯได้รองรับความเสี่ยงด้วยการกระจายช่องทางการจัดจำหน่ายของระบบการขายตรง
(Direct Sales) ผ่านตัวแทนจำหน่ายสินค้า และติดต่อโดยตรงกับลูกค้า
ตลอดจนร่วมมือกับหน่วยราชการที่เกี่ยวข้องในการจัดตั้งมาตรฐานตรวจสอบคุณภาพสินค้าก่อนได้รับอนุญาตนำเข้าสินค้าจากต่างประเทศ
เพื่อให้ได้สินค้านำเข้าที่มีคุณภาพดีทัดเทียมกับสินค้าที่ผลิตในประเทศ และเป็นการคุ้มครองผู้บริโภค

2.2 ความเสี่ยงด้านราคาวัตถุดิบ

ราคาเม็ดพลาสติกและผงเมลามีนซึ่งเป็นวัตถุดิบหลักเป็นผลพลอยได้จากการกลั่นน้ำมัน
ซึ่งหากราคาน้ำมันดิบในตลาดโลกมีการปรับราคาสูงขึ้น จะมีผลทำให้ราคาวัตถุดิบเพิ่มสูงขึ้นเช่นกัน
แม้ว่าบริษัทฯจะซื้อวัตถุดิบส่วนใหญ่จากผู้ผลิตภายในประเทศ
แต่ราคาปัจจัยที่ใช้ผลิตวัตถุดิบและราคาวัตถุดิบจะอ้างอิงกับราคาในตลาดโลกที่ซื้อขายกันด้วยเงินสกุลเหรียญดอลล่าร์สหรัฐอเมริกา
ดังนั้น ความผันผวนของอัตราแลกเปลี่ยนของค่าเงินบาทกับดอลล่าร์สหรัฐอเมริกา
จึงมีผลต่อราคาวัตถุดิบด้วยเช่นกัน นอกจากนี้ ปัจจัยสำคัญอีกประการหนึ่งที่มีผลต่อราคาวัตถุดิบ ได้แก่
ระดับของอุปสงค์และอุปทานของการผลิตและการบริโภคทั้งตลาดในประเทศและตลาดต่างประเทศ
เพราะหากราคาวัตถุดิบในตลาดโลกมีการปรับราคา
ก็จะทำให้ราคาขายในประเทศปรับราคาขึ้นเช่นกัน

เนื่องจากบริษัทฯมีปริมาณการใช้เม็ดพลาสติกและผงเมลามีนคิดเป็นสัดส่วนประมาณร้อยละ 60
ของต้นทุนของผลิตภัณฑ์
จึงทำให้บริษัทฯมีความเสี่ยงต่อการแบกรับภาระต้นทุนที่สูงขึ้นและการไม่สามารถกำหนดราคาขายที่เหมาะสมและสอดคล้องกับต้นทุนที่เพิ่มขึ้นเมื่อเกิดภาวะความผันผวนของราคาวัตถุดิบได้
ดังนั้น บริษัทฯจึงได้วางแนวทางรองรับความเสี่ยงจากการเปลี่ยนแปลงของราคาวัตถุดิบดังนี้

1.  จัดหาแหล่งผลิตวัตถุดิบที่มีคุณภาพและมาตรฐานตามที่บริษัทฯกำหนดจากในประเทศและต่างประเทศเพิ่มเติมอยู่เสมอ
    เพื่อให้บริษัทฯมีแหล่งผลิตวัตถุดิบที่เพียงพอและเป็นทางเลือกในการสอบราคาวัตถุดิบจากผู้ขายหรือผู้ผลิตหลายรายก่อนการสั่งซื้อ
    เพื่อใช้ในการเปรียบเทียบเงื่อนไขที่ดีที่สุด

2.  ติดตามแนวโน้มราคาวัตถุดิบจากผู้ขายและผู้ผลิตภายในประเทศและต่างประเทศ
    ตลอดจนแนวโน้มของราคาผลิตภัณฑ์ปิโตรเคมีและน้ำมันดิบอย่างต่อเนื่อง

3.  หากวัตถุดิบมีแนวโน้มขึ้นราคา
    บริษัทฯจะซื้อวัตถุดิบล่วงหน้าในปริมาณที่เพียงพอต่อการใช้ผลิตในระยะเวลาหนึ่งเพื่อสามารถผลิตและจัดส่งสินค้าได้ตามที่ตกลงไว้ล่วงหน้ากับลูกค้า
    หรือหากราคาวัตถุดิบมีความผันผวนมาก บริษัทฯก็จะทำการสั่งซื้อวัตถุดิบบ่อยครั้งมากขึ้น

4.  กรณีที่ราคาวัตถุดิบในต่างประเทศต่ำกว่าราคาภายในประเทศ
    บริษัทฯจะนำเข้าวัตถุดิบจากต่างประเทศ

5.  ต่อรองเงื่อนไขทางการค้ากับผู้จำหน่ายวัตถุดิบเป็นครั้งคราวเพื่อให้บริษัทฯได้ราคาวัตถุดิบที่เหมาะสม

6.  รับจ้างผลิตสินค้าพลาสติกประเภทชิ้นส่วนอุตสาหกรรม (OEM)
    ซึ่งบริษัทฯมีความเสี่ยงน้อยจากความผันผวนของราคาเม็ดพลาสติก
    เนื่องจากผู้ว่าจ้างจะเป็นผู้รับความเสี่ยงนั้นเอง
    โดยมีการตกลงร่วมกันที่จะปรับราคาสินค้าดังกล่าวตามการเปลี่ยนแปลงของราคาวัตถุดิบ

7.  ใช้หลักการบริหารจัดการของ Supply Chain
    ในการประมาณการคำสั่งซื้อร่วมกับลูกค้าและประสานงานกับผู้ผลิตวัตถุดิบเพื่อให้การจัดส่งวัตถุดิบและการผลิตของบริษัทฯมีประสิทธิภาพและประสิทธิผล

2.3 ความเสี่ยงด้านการผลิต

เนื่องจากผงเมลามีนซึ่งเป็นวัตถุดิบหลักของผลิตภัณฑ์เครื่องใช้ในครัวเรือนเป็นสินค้าที่มีลักษณะเฉพาะและมีผู้ผลิตและจำหน่ายในประเทศไม่มากรายนัก
ในขณะที่บริษัทฯมีความต้องการใช้ผงเมลามีนเพิ่มมากขึ้นตามการเติบโตของธุรกิจผลิตภัณฑ์เครื่องใช้ในครัวเรือน
ดังนั้น บริษัทฯจึงอาจประสบกับปัญหาการขาดแคลนวัตถุดิบที่ใช้ในการผลิตได้
และส่งผลให้ยอดขายผลิตภัณฑ์เครื่องใช้ในครัวเรือนของบริษัทฯไม่สามารถเติบโตได้อย่างที่ควร
อย่างไรก็ตาม บริษัทฯได้มีแนวทางรองรับความเสี่ยง ดังนี้

1.  บริษัทฯมีสัดส่วนการถือหุ้นอยู่ร้อยละ 45 ของจำนวนหุ้นสามัญทั้งหมดของบริษัท ไทย เอ็มเอฟซี
    จำกัด ซึ่งเป็นผู้ผลิตผงเมลามีนรายสำคัญให้บริษัทฯ และจากการวิจัยและพัฒนาวัตถุดิบร่วมกัน
    ตลอดจนกำลังการผลิตของบริษัท ไทย เอ็มเอฟซี จำกัด
    ที่มีอยู่อย่างเพียงพอต่อความต้องการของบริษัทฯและยังสามารถจำหน่ายให้แก่ผู้ผลิตรายอื่นได้อีก
    ทำให้บริษัทฯมีความมั่นใจว่าบริษัทฯมีแหล่งวัตถุดิบผงเมลามีนที่มีคุณภาพและไม่มีปัญหาขาดแคลนวัตถุดิบ

2.  บริษัทฯมีความสัมพันธ์ที่ดีกับผู้ผลิตผงเมลามีนรายอื่นและเป็นคู่ค้ากันมานาน
    ทำให้บริษัทฯสามารถจัดหาวัตถุดิบได้ในราคาที่เหมาะสม

3.  หากกำลังการผลิตของผงเมลามีนในประเทศมีไม่เพียงพอต่อความต้องการหรือมีราคาสูงกว่าราคาที่จำหน่ายในต่างประเทศ
    บริษัทฯก็สามารถนำเข้าจากประเทศต่างๆ

ทั้งนี้ ในส่วนของเม็ดพลาสติกซึ่งเป็นวัตถุดิบที่สำคัญของผลิตภัณฑ์เพื่องานอุตสาหกรรม
บริษัทฯไม่มีความเสี่ยงต่อการประสบปัญหาการขาดแคลนวัตถุดิบ
เนื่องจากมีผู้ผลิตและจำหน่ายหลายราย
ประกอบกับบริษัทฯสามารถจัดหาได้จากทั้งภายในประเทศและต่างประเทศ

2.4 ความเสี่ยงด้านแรงงาน

ภาวะเศรษฐกิจโลกและประเทศไทยที่ปรับตัวดีขึ้นในปี พ.ศ. 2553
ตลอดจนการเติบโตของหลายอุตสาหกรรม
ทำให้กลุ่มแรงงานมีฝีมือในประเทศไทยมีทางเลือกในการประกอบอาชีพมากขึ้น
ส่งผลให้เกิดปัญหาการขาดแคลนแรงงานมีฝีมือและคาดว่าจะมีแนวโน้มเพิ่มขึ้นทุกปี
ซึ่งจะกระทบกระบวนการผลิตสินค้า เมลามีน
เนื่องจากบริษัทฯยังมีความจำเป็นต้องพึ่งพาแรงงานมีฝีมือ
และมีความต้องการเป็นจำนวนมากเพื่อรองรับคำสั่งซื้อของลูกค้าที่เพิ่มสูงขึ้น
บริษัทฯได้ตระหนักถึงปัญหาการขาดแคลนแรงงานมีฝีมือดังกล่าว
จึงได้เตรียมแนวทางในการดำเนินงานเพื่อลดผลกระทบต่อการขยายตัวของธุรกิจบริษัทฯดังนี้

1.  บริหารจัดการแผนการผลิตอย่างมีประสิทธิภาพเพื่อลดขั้นตอนการทำงานที่ไม่จำเป็น

2.  จัดตั้งศูนย์ฝึกอบรมเพื่อฝึกทักษะการผลิตให้กับพนักงานก่อนปฏิบัติงานจริง

3.  นำเข้าแรงงานต่างด้าวอย่างถูกกฎหมายมาทำงานในบางกระบวนการผลิต

4.  พัฒนาเครื่องจักรอัตโนมัติหรือกึ่งอัตโนมัติเพื่อลดการพึ่งพาแรงงาน

2.5 ความเสี่ยงด้านการแข่งขันของธุรกิจขายตรง

ปัจจุบันตลาดของธุรกิจขายตรงในประเทศไทยมีมูลค่าสูงและมีการเติบโตอย่างต่อเนื่อง
ทำให้มีคู่แข่งอยู่เป็นจำนวนมากและมีแนวโน้มที่จะเพิ่มขึ้นอย่างต่อเนื่อง
โดยมีทั้งคู่แข่งที่เป็นธุรกิจขายตรงภายในประเทศและธุรกิจเครือข่ายแบบข้ามชาติ
ซึ่งอาจส่งผลให้ระบบธุรกิจเครือข่ายของบริษัทฯไม่เติบโตอย่างที่ควรและสูญเสียส่วนแบ่งทางการตลาดได้
บริษัทฯจึงได้วางแนวทางรองรับความเสี่ยงดังนี้

1.  วางแผนการสั่งซื้อสินค้าอย่างมีประสิทธิภาพเพื่อเพิ่มอำนาจต่อรองด้านต้นทุนกับผู้จัดหาวัตถุดิบ
    ซึ่งสามารถช่วยลดต้นทุนของสินค้าสำเร็จรูปได้

2.  ขยายช่องทางการจัดจำหน่ายไปยังประเทศเพื่อนบ้าน ได้แก่ พม่า ลาว อินโดนีเซีย ฯลฯ
    เพื่อลดความเสี่ยงของตลาดภายในประเทศ
    และเพื่อรองรับความต้องการของสมาชิกที่ต้องการขยายตลาดให้กว้างขวางขึ้น

3.  ใช้กลยุทธ์การสร้างตราสินค้าเพื่อสร้างฐานลูกค้าของธุรกิจให้มั่นคงและมีความจงรักภักดีต่อตราสินค้า

4.  มุ่งเน้นแนวทางการสร้างสรรค์นวัตกรรมทั้งในด้านระบบงานและผลิตภัณฑ์เพื่อสร้างความแตกต่างให้กับธุรกิจ
    และผลักดันให้เป็นผู้นำด้านนวัตกรรมในตลาดของธุรกิจเครือข่าย

5.  คัดสรรสินค้าโดยพิจารณาผู้จำหน่ายสินค้าด้วยหลักเกณฑ์ในการเป็นคู่ค้าที่ดี (Good Supplier
    Selection Program) ซึ่งเป็นการพิจารณาผู้จำหน่ายสินค้าในด้านหลักๆ ได้แก่
    การสนับสนุนด้านการตลาด การขนส่งและการกระจายสินค้า
    และการสนับสนุนด้านวิทยากร/ฝึกอบรม เป็นต้น

2.6 ความเสี่ยงด้านการเงิน

2.6.1 ความเสี่ยงจากการผิดข้อกำหนดทางการเงิน

  บริษัทฯต้องปฏิบัติตามข้อกำหนดทางการเงิน
  ซึ่งระบุไว้ในสัญญากู้ยืมเงินระยะยาวระหว่างบริษัทฯกับธนาคารในประเทศ 4 แห่ง
  และยังคงมีผลอยู่จนกว่าบริษัทฯจะชำระคืนหนี้เงินกู้ตามสัญญากู้ยืมเงินระยะยาวดังกล่าวเสร็จสิ้น
  ดังนั้น หากบริษัทฯไม่สามารถปฏิบัติตามข้อกำหนดทางการเงิน
  อาจทำให้บริษัทฯตกอยู่ในสถานะการผิดนัดชำระหนี้

แนวทางรองรับความเสี่ยง

  บริษัทฯได้จัดทำประมาณการงบการเงินขึ้นใช้ภายในองค์กร
  เพื่อเป็นเครื่องมือของฝ่ายบริหารในการประมาณการอัตราส่วนทางการเงินต่างๆ
  ที่จะเกิดขึ้นในอนาคต
  ตลอดจนมีการติดตามผลการดำเนินงานที่เกิดขึ้นจริงในแต่ละงวดเพื่อลดโอกาสของการปฏิบัติผิดข้อกำหนดทางการเงิน

2.6.2 ความเสี่ยงจากอัตราแลกเปลี่ยนเงินตราต่างประเทศ

  เนื่องจากธุรกิจการส่งออกสินค้า และการนำเข้าวัตถุดิบ สินค้าสำเร็จรูป
  รวมถึงเครื่องจักรและอุปกรณ์บางชนิดของบริษัทฯ
  มีความเสี่ยงจากการผันผวนของอัตราแลกเปลี่ยนเงินตราต่างประเทศ
  ทำให้บริษัทฯไม่สามารถประมาณการรายได้และต้นทุน ตลอดจนกระแสเงินสดได้อย่างแม่นยำ

แนวทางรองรับความเสี่ยง

  บริษัทฯมีรายได้จากการส่งออกส่วนใหญ่เป็นเงินสกุลดอลล่าร์สหรัฐอเมริกา โดยในปี พ.ศ. 2553
  มีสัดส่วนประมาณร้อยละ 60 ของรายได้จากการส่งออกทั้งหมด
  และจะมีปริมาณรายรับเงินสกุลดังกล่าวเพิ่มสูงขึ้นตามการขยายตัวของธุรกิจส่งออก
  ในขณะที่การนำเข้าของบริษัทฯส่วนใหญ่ก็สั่งซื้อเป็นเงินสกุลดอลล่าร์สหรัฐอเมริกาเช่นเดียวกัน
  แต่ปริมาณรายจ่ายจะผันแปรขึ้นอยู่กับปริมาณการลงทุนในสินทรัพย์ในแต่ละปี
  บริษัทฯได้บริหารจัดการเพื่อลดความเสี่ยงจากอัตราแลกเปลี่ยน
  โดยใช้วิธีบริหารกระแสเงินสดรับและจ่ายเงินตราต่างประเทศให้มีความสมดุล (Natural
  Hedge)
  ควบคู่กับการพิจารณาทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากการผันผวนของอัตราแลกเปลี่ยนเงินตราต่างประเทศตามความเหมาะสมกับสภาวการณ์ในขณะนั้น
  ซึ่งการทำสัญญาดังกล่าวจะช่วยให้บริษัทฯสามารถทราบรายได้ ต้นทุนของสินค้า
  และกระแสเงินสดที่แน่นอน ตลอดจนกำหนดกลยุทธ์ต่างๆ ที่เหมาะสมของบริษัทฯได้ ทั้งนี้ ในปี
  พ.ศ. 2553 บริษัทฯได้ทำสัญญาขายเงินสกุลดอลล่าร์สหรัฐอเมริกาล่วงหน้าเป็นจำนวนเงินรวม
  12 ล้านเหรียญดอลล่าร์สหรัฐอเมริกา
  เพื่อลดความเสี่ยงสำหรับรายรับเงินสกุลดอลล่าร์สหรัฐอเมริกาส่วนที่เกินกว่ารายจ่าย

  นอกจากนี้
  บริษัทฯได้เจรจาและเสนอราคาขายสินค้าให้แก่ลูกค้าเป็นเงินสกุลอื่นนอกเหนือจากดอลล่าร์สหรัฐอเมริกาตามความเหมาะสม
  เพื่อเป็นการกระจายความเสี่ยงด้านอัตราแลกเปลี่ยนและลดผลกระทบจากการพึ่งพิงเงินสกุลใดสกุลหนึ่งมากเกินไป

2.6.3 ความเสี่ยงจากอัตราดอกเบี้ย

  เงินกู้ยืมระยะยาวในปัจจุบันที่บริษัทฯได้กู้ยืมจากธนาคารในประเทศ 4 แห่ง ประกอบด้วย

1.  เงินกู้ยืมระยะยาวที่บริษัทฯได้รับจากการเข้าร่วมโครงการเงินทุนหมุนเวียนเพื่อการอนุรักษ์พลังงาน
    มีเงื่อนไขอัตราดอกเบี้ยคงที่ตลอดระยะเวลาเงินกู้ 7 ปี
    เนื่องจากเป็นเงินกู้ต้นทุนต่ำที่รัฐบาลให้การสนับสนุนเพื่อการอนุรักษ์พลังงาน

2.  เงินกู้ยืมระยะยาวเพื่อการลงทุนตามแผนงานขยายธุรกิจในแต่ละปี
    มีเงื่อนไขอิงอัตราดอกเบี้ยร้อยละ MLR ตลอดระยะเวลาเงินกู้ 7 ปี

3.  เงินกู้ยืมระยะยาวเพื่อการใช้จ่ายฟื้นฟูโรงงานสาขาอมตะนคร ชลบุรี
    จากการประสบเหตุเพลิงไหม้ในปี พ.ศ. 2553
    มีเงื่อนไขพิเศษเป็นอัตราดอกเบี้ยคงที่ตลอดระยะเวลาเงินกู้ 3 ปี

  นอกจากนี้ วงเงินกู้หมุนเวียนของบริษัทฯที่มีอัตราดอกเบี้ยลอยตัว
  ทำให้บริษัทฯมีความเสี่ยงของการขึ้นลงของอัตราดอกเบี้ยซึ่งอิงกับอัตรา MLR และ MOR ในตลาด

แนวทางรองรับความเสี่ยง

  แม้ว่าวงเงินกู้ยืมระยะยาวพิเศษที่บริษัทฯได้รับเพิ่มเติมในปี พ.ศ. 2553
  เพื่อการใช้จ่ายฟื้นฟูโรงงานสาขาอมตะนคร ชลบุรี ดังกล่าว
  ทำให้บริษัทฯมีสัดส่วนของเงินกู้ยืมระยะยาวที่มีอัตราดอกเบี้ยคงที่เพิ่มขึ้นเมื่อเทียบกับปีที่ผ่านมา
  โดยมีสัดส่วน ณ วันที่ 31 ธันวาคม พ.ศ. 2553 ประมาณร้อยละ 40
  ของเงินกู้ยืมระยะยาวทั้งหมด
  จะช่วยถ่วงดุลให้ต้นทุนทางการเงินของบริษัทฯไม่เพิ่มสูงขึ้นจนเกินไปในภาวะอัตราดอกเบี้ยในปัจจุบันที่เริ่มปรับตัวสูงขึ้น
  แต่บริษัทฯก็มีแนวทางรองรับเพื่อลดความเสี่ยงจากอัตราดอกเบี้ยโดยการจัดเตรียมแผนการลงทุนไว้ล่วงหน้าเพื่อที่บริษัทฯจะได้มีเวลาเพียงพอในการจัดหาและพิจารณาแหล่งวงเงินสินเชื่อต่างๆ
  ที่มีเงื่อนไขอัตราดอกเบี้ยที่เหมาะสมกับบริษัทฯได้
  ตลอดจนพิจารณาชำระคืนเงินต้นก่อนกำหนดเพิ่มเติมตามความเหมาะสม
  หากบริษัทฯมีสภาพคล่องส่วนเกิน
  ซึ่งบริษัทฯสามารถกระทำได้โดยไม่มีค่าใช้จ่ายส่วนเพิ่มและไม่ผิดต่อเงื่อนไขในสัญญาเงินกู้

  สำหรับวงเงินสินเชื่อหมุนเวียนส่วนหนึ่งของบริษัทฯที่มีอัตราดอกเบี้ยลอยตัวนั้น
  เป็นวงเงินสินเชื่อสำหรับการใช้วงเงินเบิกเงินเกินบัญชี
  ซึ่งบริษัทฯก็มีแนวทางรองรับความเสี่ยงโดยการจัดทำประมาณการเงินสดล่วงหน้าเพื่อให้บริษัทฯได้ทราบถึงความต้องการใช้เงินสดหมุนเวียนในแต่ละช่วงเวลา
  ตลอดจนสามารถวางแผนและพิจารณาจัดหาเงินกู้ยืมระยะสั้นที่มีอัตราดอกเบี้ยคงที่หรือพิจารณาเลือกใช้วงเงินสินเชื่อหมุนเวียนประเภทอื่นตามความเหมาะสมเพื่อชดเชยสภาพคล่องได้
  นอกจากนี้ บริษัทฯได้จัดหาแหล่งเงินทุนหมุนเวียนเพิ่มเติม
  โดยบริษัทฯได้รับวงเงินสินเชื่อหมุนเวียนกับธนาคารพาณิชย์ในประเทศเพิ่มเติมอีก 4 แห่ง
  ในระหว่างปี พ.ศ. 2553
  ซึ่งจะช่วยเพิ่มช่องทางให้แก่บริษัทฯในการพิจารณาเลือกแหล่งเงินกู้ยืมระยะสั้นได้

2.6.4 ความเสี่ยงด้านการให้สินเชื่อ

  เนื่องจากการขายสินค้าให้กับลูกค้าส่วนใหญ่ของบริษัทฯเป็นการขายเชื่อทั้งลูกค้าภายในและต่างประเทศ
  การจัดจำหน่ายให้กับลูกค้ารายเก่าที่ซื้อขายกับบริษัทฯมานาน และลูกค้ารายใหม่ๆ
  ตามฐานลูกค้าของบริษัทฯที่เพิ่มมากขึ้นเรื่อยๆ รวมถึงระยะเวลาการให้เครดิตแก่ลูกค้าที่ต่างๆ กัน
  ทำให้บริษัทฯมีความเสี่ยงจากการไม่สามารถเรียกเก็บชำระหนี้จากลูกค้าได้

แนวทางรองรับความเสี่ยง

  บริษัทฯได้มีการกำหนดเกณฑ์การจัดระดับความน่าเชื่อถือของลูกค้า
  การหาข้อมูลเพิ่มเติมเกี่ยวกับลูกค้า และการวิเคราะห์ข้อมูลเบื้องต้นก่อนการให้สินเชื่อแก่ลูกค้า
  ทำให้บริษัทฯมีความเสี่ยงจากการให้สินเชื่อแก่ลูกค้าอยู่ในระดับที่เหมาะสม
  อีกทั้งบริษัทฯมีลูกค้าจำนวนมากรายที่มีการกระจายครอบคลุมทั้งผู้ผลิตและผู้จำหน่าย
  และลูกค้าเหล่านั้นมีตลาดที่กระจายอย่างหลากหลาย
  ทำให้การกระจุกตัวของความเสี่ยงด้านการให้สินเชื่อที่เกี่ยวกับลูกหนี้การค้าอยู่ในระดับต่ำ
  ด้วยเหตุผลข้างต้นและจากประสบการณ์การเก็บหนี้ในอดีต
  ทำให้ฝ่ายบริหารเชื่อว่าจะไม่มีความเสี่ยงทางด้านการให้สินเชื่อเพิ่มเติมจากจำนวนที่บริษัทฯได้บันทึกไว้เป็นค่าเผื่อหนี้สงสัยจะสูญในปี
  พ.ศ. 2553 และไม่มีการเปลี่ยนแปลงที่เป็นสาระสำคัญเมื่อเทียบกับปีก่อน
  ประกอบกับความเข้มงวดในการติดตามหนี้ ทำให้ในปี พ.ศ. 2553
  บริษัทฯมีระยะเวลาเก็บหนี้จากลูกหนี้การค้าเฉลี่ย 64.52 วัน ลดลงจากปี พ.ศ. 2552
  ซึ่งเท่ากับ 70.41 วัน

  กรณีลูกค้าต่างประเทศโดยเฉพาะลูกค้ารายใหม่หรือลูกค้าที่บริษัทฯยังไม่มีความมั่นใจในฐานะการเงิน
  บริษัทฯกำหนดเงื่อนไขการชำระเงินด้วยเลตเตอร์ออฟเครดิต
  หรือต้องโอนชำระเงินก่อนบางส่วนหรือทั้งหมด